Sofia Vikman

**Maria Sofia Charlotta Vikman** (s. 12. toukokuuta 1983 Tampere) on suomalainen kokoomusta edustava poliitikko. Hän on ollut kansanedustaja Pirkanmaan vaalipiiristä vuodesta 2011, Tampereen kaupunginvaltuuston jäsen vuodesta 2008 sekä Pirkanmaan aluevaltuuston jäsen vuodesta 2022.  Pirkanmaan maakuntavaltuuston puheenjohtajana Vikman on toiminut vuodesta 2017.

## Tausta
Vikman valmistui ylioppilaaksi vuonna 2003. Hän opiskeli Tampereen yliopistossa vuosina 2005–2010 ja valmistui yhteiskuntatieteiden kandidaatiksi vuonna 2008 ja maisteriksi vuonna 2010. Vikman on suorittanut Hyväksytty hallituksen jäsen (HHJ) -tutkinnon. Nuorempana Vikman saavutti juniorien SM-pronssia kenttäratsastuksessa ja kuului Suomen Ratsastajainliiton maajoukkuevalmennettaviin. Vuodesta 2015 Vikman on ollut Suomen Ratsastajainliiton hallituksen jäsen.

## Työura
Opiskeluaikanaan Vikman toimi vuodet 2006–2008 Tampereen yliopiston kokoomusopiskelijoissa (Tyko ry), joista vuosina 2007–2008 puheenjohtajana. Vuosina 2008–2009 Vikman oli Kokoomuksen opiskelijaliitto Tuhatkunnan varapuheenjohtaja. Vuosina 2008–2011 Vikman työskenteli kansanedustajan avustajana. 

Vuoden 2008 kunnallisvaaleissa Vikman valittiin Tampereen kaupunginvaltuustoon 715 äänellä. Vuoden 2012 kuntavaaleissa hänet valittiin uudelleen kaupunginvaltuustoon 2&nbsp;416 äänellä, mikä oli Kokoomuksen ehdokaslistan suurin äänimäärä. Vuoden 2017 kuntavaaleissa Vikman keräsi 2 963 ääntä ja valittiin jatkokaudelle kaupunginvaltuustoon. Vuodesta 2009 lähtien Vikman on ollut Pirkanmaan maakuntavaltuuston jäsen ja kaudella 2013–2016 valtuuston ensimmäinen varapuheenjohtaja. Vikman on toiminut vuosina 2017–2023 sekä jälleen vuodesta 2025 alkaen Pirkanmaan maakuntavaltuuston puheenjohtajana. Vuosina 2023–2025 hän oli maakuntahallituksen puheenjohtaja. 

Vikman oli Kokoomusnaisten puheenjohtaja vuosina 2016–2019. Hän on Kokoomuksen puoluehallituksen jäsen.

Vuoden 2011 eduskuntavaaleissa Vikman valittiin kansanedustajaksi 8 279 äänellä Pirkanmaan suurimmalla vertausluvulla. Eduskunnassa hän on suuren valiokunnan ja puolustusvaliokunnan jäsen.

Vikman toimi Kansallisen Lastenliiton Pirkanmaan piirijärjestön puheenjohtajana vuonna 2011 ja oli Suomen YK-liiton puheenjohtaja vuosina 2012–2013. Suomen Nuorisoyhteistyö – Allianssi palkitsi Vikmanin vuosina 2012 ja 2014 nuorisomyönteisimpänä kansanedustajana. Allianssin ylläpitämässä Kultainen kypärä -pistepörssissä kansanedustajille annetaan vaalikausittain pisteitä toiminnastaan nuorten ja nuorisotyön hyväksi. Vikman valittiin eniten lasten ja nuorten puolesta eduskunnassa töitä tehneeksi kansanedustajaksi vaalikaudella 2011−2015.  

Vikman on toiminut vuodesta 2013 lähtien Särkänniemi Oy:n hallituksen puheenjohtajana. Vikmanin puheenjohtajakaudella hallitus on uusinut yhtiön strategian, ja yhtiö on kääntänyt tuloksensa positiiviseksi. Särkänniemen vuoden 2015 tulos oli 1,41 milj. euroa positiivinen, ja Tampereen Särkänniemi Oy maksoi osinkoa Tampereen kaupungille 0,5 milj. euroa. 

Vuoden 2015 eduskuntavaaleissa Vikman tuli valituksi 9 473 äänellään ja Pirkanmaan suurimmalla vertausluvulla jatkokaudelle.. Vikman on eduskunnan ulkoasiainvaliokunnan jäsen..

Vuonna 2015 Vikman teki historiaa noustessaan maanpuolustustiedotuksen suunnittelukunnan, MTS, puheenjohtajaksi ensimmäisenä naisena.. Puolustusvoimain komentaja on myöntänyt Vikmanille sotilasansiomitalin.

Vuoden 2019 eduskuntavaaleissa Vikman sai yli 7 400 ääntä ja uusi paikkansa kansanedustajana. Vuodesta 2019 Vikman on toiminut eduskunnassa jäsenenä sivistysvaliokunnassa, suuressa valiokunnassa ja tiedusteluvalvontavaliokunnassa. Vikman on toiminut vuodesta 2019 Finnvera Oyj:n hallintoneuvoston puheenjohtajana.

Vuoden 2023 eduskuntavaaleissa Vikman valittiin neljännelle kaudelleen 7548:lla äänellä.  Vikman on toiminut vuodesta 2023 alkaen ulkoasiainvaliokunnan varapuheenjohtajana ja Opetushallituksen johtokunnan puheenjohtajana. 

## Näkemykset
### Arvot
Vikman sijoittuu vaalikonevastausten perusteella keskusta-oikeistoon. *[[Yle]]n* vaalikoneessa Vikman ei erotu vahvasti konservatiivina tai liberaalina. *[[Helsingin Sanomat|Helsingin Sanomien]]* vaalikoneen käyttämällä GAL–TAN-jakaumalla Vikman on keskellä. HS:n vaalikoneeseen Vikmanin antamissa näkemyksissä korostuu voimakkaimmin oikeistolaiset mielipiteet.

### Seksuaali- ja sukupuolipolitiikka
Vikman äänesti eduskunnassa sukupuolineutraalin avioliittolain puolesta marraskuussa 2014.

## Huomionosoitukset
Vikman on saanut sotilasansiomitalin työstään puolustusvoimien hyväksi. Maanpuolustusmitalin toimikunta myönsi vuonna 2017 Sofia Vikmanille yhden vuoden kahdestakymmenestäkahdeksasta myönnetystä maanpuolustusmitalista miekkojen kera, numeron 610. Tasavallan presidentti myönsi vuonna 2019 Vikmanille Suomen Leijonan I luokan ritarimerkin. Vikman on valittu eniten lasten ja nuorten puolesta eduskunnassa töitä tehneeksi kansanedustajaksi vaalikaudella 2011−2015.

## Yksityiselämä
Vikman avioitui yrittäjä Tomi Mäkipellon kanssa heinäkuussa 2016, ja heille syntyi esikoispoika 4. maaliskuuta 2020. Vikman ja Mäkipelto erosivat vuonna 2021.

## Lähteet

## Aiheesta muualla

* 
* Sofia Vikmanin kotisivu